กำหนดพิจารณาร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. 10 สิงหาคมนี้
นายชินวรณ์ บุณยเกียรติ รองประธานวิปรัฐบาล เปิดเผยว่า ผลการประชุมวิป 3 ฝ่าย (วิปรัฐบาล วิปฝ่ายค้าน วิปวุฒิสภา) ว่า กำหนดให้มีการประชุมร่วมกันของรัฐสภา ในวันที่พุธที่ 10 สิงหาคมนี้ ในเวลา 09.00 น. เพื่อพิจารณาร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. ในวาระที่ 2 และวาระที่ 3 หลังจากที่ผ่านความเห็นชอบจากกรรมาธิการฯ ที่ได้ดำเนินการแก้ไขแล้ว มี 3 แนวทางคือ 1.ที่ประชุมรัฐสภาให้ความเห็นชอบแล้ว ดำเนินการตามขั้นตอนส่งไปยัง กกต. ให้ความเห็นว่าขัดหรือแย้งกับ รัฐธรรมนูญหรือไม่ 2.หากไม่ผ่านความเห็นชอบจากรัฐสภาร่างกฎหมายจะตกไป และ แนวทางที่ 3 หากการพิจารณาไม่แล้วเสร็จ ภายใน 180 วัน หรือจะครบกำหนดในวันที่ 15 สิงหาคมนี้ รัฐธรรมนูญกำหนดให้กลับไปใช้ร่างกฎหมายฉบับแรกที่ส่งมาคือใช้สูตรคำนวณ ส.ส. บัญชีรายชื่อหาร 100นอกจากนี้ ที่ประชุมวิป 3 ฝ่าย ยังกำหนดให้มีการประชุมสภาผู้แทนราษฎร ในวันที่ 11 สิงหาคม 2565 เวลา 09.30 น. จากนั้นในวันที่ 17-19 สิงหาคม 2565 กำหนดให้มีการประชุมสภาผู้แทนราษฎร เพื่อพิจารณาร่างพระราชบัญญัติรายจ่ายงบประมาณประจำปีงบประมาณ 2566 วาระ 2 และ 3